
R E F E R A T  D E  A P R O B A R E 
privind încheierea Acordului de cooperare între Municipiul Brad, Județul Hunedoara din România și Orașul Gaillac, Departamentul Tarn,
 Regiunea Occitania din Republica Franceză

În vederea creșterii capacității instituționale a Municipiului Brad prin cooperare și asociere cu unități administrativ - teritoriale din străinătate, comunitatea locală, prin reprezentanți de la nivelul instituțional și cultural, a desfășurat de-a lungul timpului diverse activități socio-culturale și educaționale în colaborare cu administrații publice locale din Uniunea Europeană.
În luna aprilie 2023, cu prilejul derulării unui proiect finanțat din fonduri europene, reprezentanți ai Municipiului Brad au participat în orașul Caspe, regiunea Aragon, Regatul Spaniei împreună cu reprezentanți ai orașului Gaillac Regiunea Occitania, Republica Franceză și ai orașului Santa Maria a Vico, Regiunea Caserta, Republica Italiană la o acțiune socio-culturală cu tema „Europa pe care ne-o dorim”, prilej cu care a fost încheiat și un acord de principiu pentru realizarea unei colaborării între cele patru orașe europene. 
În vederea inițierii procedurilor de încheiere a unor acorduri de cooperare cu cele trei orașe,  Consiliul Local al Municipiului Brad și-a dat acordul de principiu în ședința din data de 12 aprilie 2023 și Primăria Municipiului Brad a inițiat procedurile legale în acest sens.
Începând cu anul 2007, reprezentanți ai Municipiului Brad au efectuat o deplasare la Gaillac în vederea derulării  unui schimb de experiență între Colegiul Național „Avram Iancu” Brad și Liceul Polivalent „Victor Hugo” din Gaillac, schimb de experiență inițiat în anul 2006. 
Cu prilejul acestei deplasări au fost stabilite legături de colaborare la nivel instituțional, între asociațiile locale din orașul Gaillac și din municipiul Brad, precum și la nivelul membrilor delegațiilor participante.
În septembrie 2019, în orașul Gaillac, Franța, în cadrul proiectului „Europa pentru cetățeni”, a fost invitat sa participe Municipiul Brad, alături de alte doua orașe din Uniunea Europeană, Caspe din Spania și Santa Maria a Vico din Italia, prilej cu care a fost promovat spiritul apartenenței noastre la Comunitatea Europeană, precum și sensibilizarea asupra istoriei și diversității Uniunii Europene. În cadrul acestei întâlniri a fost de asemenea consolidată colaborarea între cele patru orașe.
Gaillac este un pitoresc oraș situat în departamentul Tarn din regiunea Occitania din Franța. Cu o istorie îndelungată care datează din perioada romană, Gaillac este cunoscut pentru vinurile sale de calitate și pentru farmecul său autentic.
 	Orașul este străbătut de râul Tarn și este înconjurat de peisaje pitorești de vii și dealuri acoperite cu păduri. Gaillac este recunoscut ca o regiune viticolă importantă și este casa a numeroase podgorii și crame.
 	Printre cele mai importante obiective turistice se numără Abația Saint-Michel, o bijuterie arhitecturală din secolul al XIII-lea, cu o frumoasă fațadă gotică, și muzeul de istorie locală din Castelul Foucaud, unde vizitatorii pot descoperi patrimoniul cultural și istoric al regiunii.
 	Străzile înguste ale centrului vechi sunt pline de cafenele, magazine cu produse locale și restaurante primitoare, unde vizitatorii se pot bucura de bucătăria tradițională franceză și de vinurile locale. 
 	Având o populație de 15. 423 de locuitori, Gaillac este un loc ideal pentru cei care doresc să se bucure de atmosfera relaxantă a unui oraș provincial, să descopere vinurile deosebite și să exploreze peisajele frumoase ale regiunii Tarn. Orașul emană farmecul autentic al Franței rurale și oferă o experiență autentică și memorabilă pentru toți vizitatorii.

Având în vedere colaborarea de-a lungul timpului, se impune necesitatea încheierii unor acorduri de colaborare instituțională între administrațiile publice locale conform prevederilor legale în vigoare specifice fiecărei țări.
În contextul celor de mai sus și ținând seama de avizul favorabil nr. G1/1449/05.07.2023 emis de către Ministerul Afacerilor Externe, înregistrat la Primăria Municipiului Brad sub nr. 37129/10.07.2023 și de avizul favorabil nr. 85148/21.06.2023 emis de către Ministerul Dezvoltării, Lucrărilor Publice și Administrației, înregistrat la Primăria Municipiului Brad sub nr. 35887/26.06.2023, am inițiat prezentul proiect de hotărâre prin care am propus încheierea Acordului de cooperare între Municipiul Brad, Județul Hunedoara din România și Orașul Gaillac, Departamentul Tarn, Regiunea Occitania din Republica Franceză și îl supun spre dezbatere și aprobare plenului Consiliului Local al Municipiului Brad în forma prezentată.
Am propus, de asemenea, împuternicirea Primarului Municipiului Brad să semneze acordul de cooperare încheiat cu Orașul Gaillac.	
Invoc în susținerea proiectului de hotărâre prevederile art. 41 din Legea 590/2003 privind tratatele, cu modificările şi completările ulterioare, ale art. 4 din Hotărârea Guvernului nr. 16/2017 privind organizarea şi funcționarea Ministerului Afacerilor Externe, ale art. 89 alin. 6 - alin. 15, art. 129 alin. (1), alin. (2) lit. e), alin. (9) lit. c) din O.U.G. nr. 57/2019 privind Codul administrativ, cu modificările şi completările ulterioare, precum și ale art. 11 alin. (4) din Legea nr. 554/2004 a contenciosului administrativ, actualizată.

